玩鷗亭
作者：曾幾
朝代：宋

paragraphs: 乃翁獨步辭雲間，五花判罷遊金鑾。
甘泉頗勞侍從事，夜直必夢江湖寛。
晚遭忌刻泛湘水，衆爲不樂公欣歡。
白鷗無數沒浩蕩，相親相近俄相安。
何曾一旦舞不下，始信前事盟未寒。
文章炳蔚冠當代，衣被諸子猶班班。
攜持扁牓向陽羨，往日風味追令還。
乃翁閑散莫浪許，乃翁青紫當拾取。
回施佳名與老夫，長共群鷗臥煙雨。